Στην Ευρωπαϊκή Ένωση (ΕΕ) όλα τα τρόφιμα που προορίζονται για ανθρώπινη κατανάλωση ή για ζωοτροφές υπόκεινται σε ανώτατο όριο καταλοίπων (ΑΟΚ) φυτοφαρμάκων με στόχο την προστασία της υγείας του ανθρώπου και των ζώων. Το δίκαιο της ΕΕ ρυθμίζει τα ΑΟΚ που ισχύουν για διαφορετικά προϊόντα και ορίζει ένα προκαθορισμένο ΑΟΚ στις περιπτώσεις που δεν έχει οριστεί ειδικό ΑΟΚ. Ο κανονισμός (ΕΚ) αριθ. 396/2005 ορίζει τις ανώτατες επιτρεπόμενες ποσότητες καταλοίπων φυτοφαρμάκων στα προϊόντα ζωικής ή φυτικής προέλευσης που προορίζονται για κατανάλωση από τον άνθρωπο ή τα ζώα. Αυτά τα ΑΟΚ που καθορίζει η Ευρωπαϊκή Επιτροπή περιλαμβάνουν: ειδικά ΑΟΚ για συγκεκριμένα προϊόντα που προορίζονται για κατανάλωση από τον άνθρωπο ή τα ζώα· ένα γενικό ΑΟΚ που ισχύει στις περιπτώσεις που δεν έχει καθοριστεί ειδικό ΑΟΚ ("προκαθορισμένη τιμή" των 0,01 mg/kg). Τα ΑΟΚ για όλες τις καλλιέργειες και τα φυτοφάρμακα αναφέρονται στη βάση δεδομένων της ΕΕ για τα φυτοφάρμακα της Επιτροπής. Τρόφιμα που καλύπτει ο κανονισμός Ο κανονισμός αφορά όλα τα προϊόντα που προορίζονται για κατανάλωση από τον άνθρωπο ή τα ζώα, τα οποία παρατίθενται στο παράρτημα Ι. Ο κανονισμός δεν ισχύει για προϊόντα ζωικής ή φυτικής προέλευσης, εφόσον προορίζονται: για την παρασκευή άλλων προϊόντων πλην των τροφίμων ή των ζωοτροφών· για σπορά ή φύτευση· για δοκιμές, εγκεκριμένες σε εθνικό επίπεδο, σε δραστικές ουσίες. Εξαιρέσεις Ορισμένες ουσίες που παραθέτει η Επιτροπή (παράρτημα VII) μπορούν να λάβουν έγκριση από τις εθνικές αρχές ακόμα και αν υπερβαίνουν το ΑΟΚ τους, εφόσον πληρούν τις ακόλουθες προϋποθέσεις: τα προϊόντα δεν προορίζονται για άμεση κατανάλωση· υφίστανται έλεγχοι που διασφαλίζουν ότι τα προϊόντα αυτά δεν διατίθενται στον καταναλωτή· τα άλλα κράτη μέλη της ΕΕ και η Επιτροπή έχουν ενημερωθεί για τα μέτρα που έχουν ληφθεί. Αξιολόγηση ασφαλείας Η Ευρωπαϊκή Αρχή για την Ασφάλεια των Τροφίμων (EFSA) είναι υπεύθυνη για την αξιολόγηση της ασφαλείας των νέων αιτήσεων που υποβάλλονται για τα ΑΟΚ και για την αναθεώρηση των υφιστάμενων ΑΟΚ. Η αξιολόγηση αυτή βασίζεται στην τοξικότητα κάθε ουσίας, τη μέγιστη αναμενόμενη περιεκτικότητα των ουσιών στα τρόφιμα και το διαιτολόγιο των καταναλωτών. Με βάση τη γνωμοδότηση της EFSA, η Επιτροπή εκδίδει κανονισμό για τον καθορισμό νέου ΑΟΚ ή την τροποποίηση ή τη διαγραφή ενός υφιστάμενου ΑΟΚ. Έλεγχοι των καταλοίπων φυτοφαρμάκων στα τρόφιμα Η ΕΕ διαθέτει ένα συντονισμένο πολυετές πρόγραμμα ελέγχου το οποίο υποχρεώνει, σε ετήσια βάση, τα κράτη μέλη να πραγματοποιούν δειγματοληψία, ανάλυση και έλεγχο μιας συμφωνημένης γκάμας προϊόντων (σχετική με τη διατροφή) για μια συμφωνημένη γκάμα φυτοφαρμάκων. Αυτό συμβαίνει για να εξασφαλίζεται η συμμόρφωσή τους με τα ΑΟΚ των φυτοφαρμάκων και για την αξιολόγηση της έκθεσης στους καταναλωτές. Η EFSA συγκεντρώνει τα αποτελέσματα αυτά και τα δημοσιεύει ετησίως. Εκτός από το συντονισμένο πολυετές πρόγραμμα της ΕΕ, τα κράτη μέλη διαθέτουν τα δικά τους εθνικά προγράμματα βάσει κινδύνου.